呈伯父元仲二首  其二
作者：周麟之
朝代：宋

paragraphs: 干戈十年餘，荏苒百憂至。
誰憐齒未壯，遽失綵衣戲。
捫心天不聞，空下千斛淚。
藐然一星孤，未忍隨以逝。
雨濕新松楸，塵生舊鞶帨。
奈此愁絕何，況復形夢寐。
蕭蕭風樹悲，此恨豈有既。
念昔齠齓中，從公識奇字。
一從江淮別，歲月不復記。
公尋武夷春，我友頤山桂。
此來忽相見，再拜只流涕。
忽忽悅情話，恍若已隔世。
先人有遺經，夙夜焉敢墜。
餘生倘未殞，肯負平日志。
但恨不及親，臨風一歔欷。